Heikki Hursti

Heikki Johannes Hursti (s. 8. elokuuta 1954 Helsinki) on suomalainen hyväntekijä ja toiminnanjohtaja. Hän toimi vuosina 2005–2019 Veikko ja Lahja Hurstin Laupeudentyö -yhdistyksen toiminnanjohtajana. 
Tausta.
Hursti syntyi vuonna 1954 Helsingissä. Hänellä on sisko Raija sekä neljä veljeä, Reijo, Reima, Mikko ja Pekka, joista Mikko on Heikin kaksosveli.
Heikin nuoruus ei ollut helppo. Isän alkoholinkäyttö teki tästä aggressiivisen ja väkivaltaisen. Keskittymisvaikeudet koulussa ja yleinen rauhattomuus ilmenivät kadulla. Kiinnostus musiikkiin vei hänet kuitenkin Lahden varuskunnan soittokuntaan soitto-oppilaaksi. 
Heikki Hursti toimi Helsingin Saalem-seurakunnassa nuorisopastorina 1980-luvun alussa. Myöhemmin hän siirtyi saarnaajaksi Tornion helluntaiseurakuntaan sekä toimi kiertävänä nuorisopastorina alueenaan koko Lappi. 
Vuonna 1988 Heikki Hurstin perhe lähti lähetystyöhön Espanjaan. Kaksi ensimmäistä vuotta kuluivat pohjoisessa Espanjassa La Riojan maakunnan pääkaupungissa Logroñossa. Seuraavat 9 vuotta perhe oli Etelä-Espanjassa, Málagan maakunnassa. Hursti toimi tuolloin pastorina espanjalaisessa seurakunnassa Málagassa ja Aroyo de la Miel -nimisessä rannikkokylässä. Turistikirkon pastorina Fuengirolassa hän toimi noin 7 vuotta, kunnes perhe koki, että on aika palata Suomeen vuonna 2001. Isä-Veikon kanssa yhteistyö alkoi jo samaan aikaan kun Heikki Hursti vielä toimi Suomessa maalarina.
Hursti on lisäksi aktiivinen akvarellimaalari. Hän on pitänyt useita näyttelyitä sekä Suomessa että Espanjassa ja on kuulunut jäsenenä Itä-Helsingin taiteilijoihin ja Christian Artists of Finlandiin eli CAF:iin.
Hurstin Valinta.
Hursti otti vastuun Veikko ja Lahja Hurstin Laupeudentyö ry:n avustustoiminnasta isänsä kuoltua tämän toiveen mukaisesti.
Hurstien johtaman yhdistyksen ruoanjakopiste sijaitsee helposti saavutettavien liikenneyhteyksien päässä Helsingin Harjussa. Jotkut asukkaat ovat esittäneet Kallio-Seuran tukemana ruoanjakopisteen ja sen mukanaan tuoman kadulla kulkevan leipäjonon siirtämistä muualle, mutta Kallioliike ja Kallion Kulttuuriverkosto ovat puolustaneet ruoanjakopisteen säilyttämistä entisellä paikallaan. Leipäjonon häätöaikeet synnyttivät yhteisöpalvelu Facebookissa tuhansien ihmisten muodostaman ruoanjakelua puolustavan kansanliikkeen. 
Yhdistystä ovat avustaneet muun muassa Metallica, ja sen avuksi on pidetty myös hyväntekeväisyyskonsertteja.
Yksityiselämä.
Hursti avioitui vaimonsa Eijan kanssa vuonna 1973. He olivat naimisissa Eijan kuolemaan, vuoteen 2019 saakka. Pariskunnalla on kolme lasta: Sini, Ari ja Ruth.
Heikki Hurstin nuorin lapsi, tytär Sini Hursti, on toiminut Veikko ja Lahja Hurstin Laupeudentyö ry:n toiminnanjohtajana maaliskuusta 2019. Heikin poika Ari toimii juontajana Helmi-radiokanavalla. Hurstin serkku on tietoturvaguru Harri Hursti. Hurstin nuorin veli Pekka on myös mukana avustustyössä.
Hursti syyllistyi huhtikuussa 2024 törkeään rattijuopumukseen, josta häntä vastaan nostettiin syyte kesäkuussa 2024. Elokuussa 2024 Itä-Uudenmaan käräjäoikeus tuomitsi Hurstin 45 päivän ehdolliseen vankeuteen ja 25 päiväsakkoon, joista kertyi maksettavaa runsaat 1 100 euroa.
Maaliskuussa 2024 Heikki Hurstia vastaan nostettiin syyte terveysrikoksesta ja elintarvikerikkomuksesta. Rikkomusten katsottiin tapahtuneen vajaan viiden kuukauden ajan aikavälillä 1. joulukuuta 2021 – 25. huhtikuuta 2022. Hursti oli joutunut siirtämään Hurstinapu-ruokajakelun pakkaustoimintaa putkiremontin vuoksi Tattarisuon Rattitielle. Uudesta varastotilasta ei ollut tehty rekisteri-ilmoitusta Helsingin kaupungin elintarvikevalvonnalle, ja lisäksi syyttäjän mukaan kylmätuotteita oli säilytetty ja käsitelty liian lämpimässä. Elokuussa 2024 Helsingin käräjäoikeus tuomitsi Hurstin 25 päiväsakkoon elintarvikerikkomuksesta, mistä tuli maksettavaa 1 500 euroa. Syyte terveysrikoksesta hylättiin. Tuomiossa otettiin huomioon, että Hursti oli välittömästi ryhtynyt vakaviin toimiin tarkastuksessa havaittujen epäkohtien korjaamiseksi.